1. makedonska udarna brigada

Prva makedonska udarna brigada NOVJ formirana je 8. juna 1944. godine u selu Lokov kod Struge. Prilikom formiranja u njen sastav su ušla dva bataljona iz Prve makedonsko-kosovske brigade (Kičevsko-debarski i Resensko-ohridski bataljon), Partizanski odred „Jane Sandanski“, Veleški partizanski odred, Kosturski partizanski odred i novopridošli borci, sve upuno 500 boraca. Prvi komandant brigade bio je Tihomir Šarevski, a politički komesar Đore Damevski. Borbeni put brigade Učestvovala je u bitkama u rejonu Ohrida, Struge i Debra protiv nemačkih i albanskih snaga, odnosno u blizini sela Bogomila, Nikodin, Debarca, Galičko i Malesija. Posle 9. septembra 1944. godine, učestvovala je u razoružavanju bugarske vojske i u oslobođenju Ohrida, Struge i Gostivara. Dana 6. decembra 1944. godine, ušla je u sastav 48. makedonske divizije NOVJ, koja je zatim ušla u sastav Petnaestog makedonskog korpusa. Od januara 1945. godine, učestvovala je u borbama na Sremskom frontu i vodila teške borbe kod Vinkovaca 12. aprila 1945, učestvovala u oslobođenju Zagreba i u sprovođenju zarobljenih nemačkih snaga u Celju i Dravogradu. Dana 12. juna, brigadi je naređeno da se vrati u Makedoniju, a u Skoplje je stigla između 20. i 26. juna 1945. godine. Literatura Vojna enciklopedija (knjiga sedma). Beograd 1974. godina. Makedonska enciklopedija (knjiga druga). „MANU“, Skoplje 2009. godina.